เมกาซิตี้ บางนา

เมกาซิตี้ บางนา เป็นโครงการพัฒนาพื้นที่เชิงพาณิชยกรรมแบบผสมบนที่ดินขนาดใหญ่จำนวน 400 ไร่ บริเวณหัวมุมด้านตะวันตกเฉียงใต้ของทางแยกต่างระดับวัดสลุด จุดตัดระหว่างถนนกาญจนาภิเษกกับถนนเทพรัตน ช่วงกิโลเมตรที่ 8 ในพื้นที่ตำบลบางแก้ว อำเภอบางพลี จังหวัดสมุทรปราการ บริหารงานโดย บริษัท เอสเอฟ ดีเวลอปเมนท์ จำกัด ซึ่งเป็นการร่วมทุนระหว่าง บริษัท เซ็นทรัลพัฒนา จำกัด (มหาชน) ในนาม สยามฟิวเจอร์ ดีเวลอปเมนท์, บริษัท อิคาโน่ แฮนเดล จำกัด ในนาม อิคาโน่ เซ็นเทอร์ส และ บริษัท ไทย กริยา จำกัด ในสัดส่วนร้อยละ 49:49:2 ตามลำดับ โครงการประกอบไปด้วยศูนย์การค้าขนาดใหญ่ โรงเรียน สำนักงาน โรงแรม สวนสนุกในร่ม สวนสาธารณะ และอาคารที่พักอาศัย ประวัติ โครงการในระยะแรก โครงการเมกาซิตี้ บางนา เริ่มต้นขึ้นเมื่อเดือนพฤษภาคม พ.ศ. 2552 หลังจากที่อิเกียมีความสนใจในการเข้าทำตลาดในประเทศไทย เพราะในขณะนั้นตลาดเครื่องเรือนในประเทศไทยส่วนใหญ่มักสวนทางกัน ของที่มีคุณภาพ กลับมีราคาแพง ส่วนของที่มีราคาถูก กลับมีคุณภาพไม่สมราคา โดยอิเกียได้จัดตั้ง บริษัท อิคาโน่ (ประเทศไทย) จำกัด (อิคาโน่) ขึ้นเพื่อเปิดกิจการอิเกียในประเทศไทย แต่ด้วยความไม่คุ้นชินในตลาดประเทศไทย อิคาโน่จึงร่วมมือกับ บริษัท สยามฟิวเจอร์ ดีเวลอปเมนท์ จำกัด (มหาชน) (เอสเอฟ) หนึ่งในผู้นำตลาดค้าปลีกของประเทศไทย ซึ่งเวลานั้นอยู่ในเครือบริษัท เมเจอร์ ซีนีเพล็กซ์ กรุ้ป จำกัด (มหาชน) และ บริษัท เอส.พี.เอส. โกลเบิ้ล เทรด จำกัด หนึ่งในพันธมิตรและคู่ค้าสำคัญของอิเกียในประเทศไทย ร่วมทุนก่อสร้างศูนย์การค้าขนาดใหญ่ชื่อว่า เมกาบางนา บนที่ดิน 290 ไร่ ใกล้ทางแยกต่างระดับวัดสลุด โดยใช้เงินลงทุนประมาณ 10,000 ล้านบาท (ภายหลังเพิ่มเงินลงทุนเป็น 20,000 ล้านบาท) โดยลักษณะการลงทุนคือเอสเอฟเป็นผู้ซื้อที่ดินทั้งแปลง และทั้งสามได้ร่วมกันก่อตั้ง บริษัท เอสเอฟ ดีเวลอปเมนท์ จำกัด โดยมีสัดส่วนการถือหุ้นระหว่างเอสเอฟ อิคาโน่ และ เอส.พี.เอส อยู่ที่ 49:49:2 เพื่อทำการเช่าช่วงที่ดินต่อจากเอสเอฟเพื่อพัฒนาโครงการ การพัฒนาโครงการใช้เวลารวมสองปี โดยมีผู้ก่อสร้างหลักสองราย คือ อิตาเลียนไทย ดีเวล๊อปเมนต์ เป็นผู้ดำเนินการก่อสร้างส่วนของสโตร์อิเกีย กับส่วนเชื่อมกับศูนย์การค้าหลัก และฤทธา เป็นผู้ดำเนินการก่อสร้างศูนย์การค้าหลักในส่วนที่เหลือทั้งหมด จนถึง พ.ศ. 2554 จึงมีการเปิดให้บริการสโตร์อิเกียเป็นส่วนแรกสุด เมื่อวันที่ 3 พฤศจิกายน พ.ศ. 2554 ก่อนที่ฤทธาจะดำเนินการก่อสร้างส่วนที่เหลือจนแล้วเสร็จในเดือนมีนาคม พ.ศ. 2555 และเริ่มเปิดให้บริการอย่างไม่เป็นทางการในวันที่ 3 พฤษภาคม ก่อนมีพิธีเปิดอย่างเต็มรูปแบบในอีก 2 วันถัดมา (5 พฤษภาคม) ในช่วงแรกนอกจากอิเกียแล้ว ยังมีห้างสรรพสินค้าโรบินสัน, บิ๊กซี เอ็กซ์ตร้า, โฮมโปร และเมกา ซีนีเพล็กซ์ โดยเมเจอร์ ซีนีเพล็กซ์ เป็นผู้เช่าหลักในศูนย์การค้า และมีผู้เช่าอื่น ๆ อีกเป็นจำนวนมากกว่า 800 ร้านค้า โดยเป็นศูนย์การค้าขนาดใหญ่ระดับพหุภูมิภาคเป็นแห่งที่สองของประเทศไทย ถัดจากฟิวเจอร์พาร์ค รังสิต การขยายโครงการ ต่อมาเมื่อ พ.ศ. 2558 หลังจากกลุ่มเดอะมอลล์เปิดตัวโครงการศูนย์การค้าแบงค็อก มอลล์ บริเวณกิโลเมตรที่ 0 ของถนนบางนา-ตราด และศูนย์การค้าโดยรอบทั้งหมด คือ เซ็นทรัล บางนา ซีคอนสแควร์ ศรีนครินทร์ และพาราไดซ์ พาร์ค ได้ดำเนินการบูรณะครั้งใหญ่เพื่อรองรับกลุ่มลูกค้าที่โตมากขึ้น รวมถึงการเปิดตัวของโครงการ เดอะ ฟอเรสเทียส์ ที่เป็นโครงการพัฒนาอสังหาริมทรัพย์แบบประสมขนาดใหญ่พิเศษ เมกาบางนาที่ขณะนั้นเปิดตัวในฐานะศูนย์การค้าขนาดใหญ่ จึงต้องมีการปรับรูปแบบโครงการเพื่อแข่งขันกับศูนย์การค้าโดยรอบให้มากขึ้น เอสเอฟจึงได้ซื้อที่ดินโดยรอบเพิ่มอีกประมาณ 110 ไร่ รวมกับพื้นที่เดิมเป็น 400 ไร่ สองปีถัดมา เอสเอฟ ดีเวลอปเมนท์ ได้ประกาศยกระดับโครงการเป็น เมกาซิตี้ บางนา และปรับเป็นโครงการพัฒนาพื้นที่เชิงพาณิชยกรรมแบบผสมอย่างครบวงจร โดยมีอาคารศูนย์การค้าเมกาบางนาเป็นจุดศูนย์กลางหลักของโครงการ ในระยะแรกสุด โครงการเมกาซิตี้ บางนา ใช้วิธีการตัดแบ่งขายที่ดินจากที่เอสเอฟซื้อจากบริเวณข้างเคียงอาคารหลักให้ผู้พัฒนารายอื่นเข้าร่วมพัฒนาโครงการ จึงทำให้ในปีเดียวกัน อารียา พรอพเพอร์ตี้ ได้ประกาศเปิดตัวโครงการคอนโดมิเนียมภายในพื้นที่ศูนย์การค้าสองอาคารแรกภายใต้ชื่อ เอ-สเปซ เมกา บางนา (แปลง T1) และ เอ-สเปซ เมกา บางนา 2 (แปลง T2) ซึ่งต่อมาอารียาได้ขายโครงการนี้ให้เรียลแอสเสท ดีเวลลอปเม้นท์ ไปทั้งหมด ก่อนเข้าซื้อที่ดินเพิ่มบริเวณใกล้ซอยเมืองแก้วเพื่อพัฒนาโครงการคอนโดมิเนียมอีกหนึ่งหลัง คือ นาวว์ เมกา (แปลง T9) รวมถึงตัดแบ่งจำหน่ายให้กับ พัชรลักขณ์ ดิษยะศริน ตะเวทิกุล ทายาทรุ่นที่สี่ของตระกูลดิษยะศริน เพื่อก่อตั้งโรงเรียนนานาชาติดิษยะศริน บางนา (แปลง A3), บริษัท ฮีโร่ เอ็กซ์พีเรียนซ์ จำกัด บริษัทย่อยของ บริษัท ดีมีเตอร์ คอร์ปอเรชั่น จำกัด (มหาชน) เพื่อจัดตั้งสวนสนุกเชิงดิจิทัล มาร์เวล เอกซ์พีเรียนซ์ ไทยแลนด์ (แปลง A1), บริษัท ทีจี เอสอีเอ ดีเวล็อปเม้นท์ จำกัด เพื่อจัดตั้ง สนามกอลฟ์และศูนย์กีฬาท็อปกอล์ฟ แห่งแรกในเอเชียตะวันออกเฉียงใต้ (แปลง T10 และ A9) และองค์การขนส่งมวลชนกรุงเทพนำไปจัดตั้งอู่ซ่อมบำรุงรถประจำทางของเขตการเดินรถที่ 3 บริเวณแปลง T11 ซึ่งเป็นการเพิ่มพื้นที่อู่ของเขตการเดินรถที่ 3 อีกทั้งมีการย้ายรถบางส่วนจากอู่ฟาร์มจระเข้เดิมมาประจำที่นี่ ในขณะที่ เอสเอฟ ดีเวลอปเมนท์ เอง ก็ได้นำพื้นที่บางส่วนรอบศูนย์การค้าพัฒนาเป็นอาคารส่วนต่อขยายจำนวน 2 อาคาร ได้แก่อาคารเมกาฟู้ดวอล์ค บริเวณที่ดินมุมตะวันออกเฉียงเหนือ (แปลง H) และอาคารเมกาสมาร์ทคิดส์ บริเวณติดกับอาคารโฮมโปร (แปลง D) รวมถึงพัฒนาอาคารจอดรถด้านหน้าอาคารอิเกีย (แปลง K) และสวนสาธารณะเมกาพาร์คในบริเวณใกล้เคียงกันกับอาคารเมกาสมาร์ทคิดส์ (แปลง A และ A4) ซึ่งเป็นพื้นที่ติดกับโรงเรียนนานาชาติดิษยะศรินอีกด้วย การพัฒนาเพิ่มเติม ต่อมาเมื่อ พ.ศ. 2563 เมกาซิตี้ บางนา เกิดการเปลี่ยนแปลงผู้เช่าหลักครั้งใหญ่ กล่าวคือ บริษัท เซ็นทรัล รีเทล คอร์ปอเรชั่น จำกัด (มหาชน) ได้เข้าปรับปรุงห้างสรรพสินค้าโรบินสันเป็นห้างสรรพสินค้าเซ็นทรัล เพื่อปรับรูปแบบห้างสรรพสินค้าให้ตอบโจทย์ต่อผู้ที่มาใช้บริการมากขึ้น พร้อมทั้งประกาศความร่วมมือกับ เอสเอฟ ดีเวลอปเมนท์ ในการดำเนินการก่อสร้างอาคารส่วนต่อขยายบริเวณแปลง E1 เพื่อยกระดับห้างสรรพสินค้าให้เป็นห้างสรรพสินค้าขนาดใหญ่ที่มีสินค้าครบครันเทียบเท่าสาขาใหญ่กลางกรุงเทพมหานคร พร้อมทั้งยกระดับซูเปอร์มาร์เก็ต "ท็อปส์ มาร์เก็ต" ในส่วนของห้างสรรพสินค้า ให้เป็น "ท็อปส์ ฟู้ด ฮอลล์", ยกระดับร้าน "บีทูเอส" ให้เป็น "บีทูเอส ธิงค์สเปซ" และปรับโฉมร้าน "ซูเปอร์สปอร์ต แอคทีฟ" โดยรวมกับร้านซูเปอร์สปอร์ตดั้งเดิม ให้กลายเป็นร้านซูเปอร์สปอร์ตระดับเรือธงของกลุ่มบริษัทไปพร้อมกันในคราวเดียว ต่อมาเมื่อ พ.ศ. 2564 โครงสร้างการถือหุ้นของเมกาซิตี้ บางนา เกิดการเปลี่ยนแปลงครั้งใหญ่ ภายหลังจาก บริษัท เซ็นทรัลเวิลด์ จำกัด ในเครือบริษัท เซ็นทรัลพัฒนา จำกัด (มหาชน) ได้เข้าซื้อหุ้นทั้งหมดของเอสเอฟ ทำให้โครงสร้างการถือหุ้นของเมกาซิตี้ บางนา เกิดการเปลี่ยนแปลงเป็น เซ็นทรัลพัฒนา (โดยสยามฟิวเจอร์ ดีเวลอปเมนท์ ผ่าน บจก.เซ็นทรัลเวิลด์) ถือหุ้นร่วมกับอิคาโน่ เอเชีย แอนด์ เม็กซิโก (ซึ่งแยกออกจากกลุ่มอิคาโน่) และไทยกริยา (ซึ่งเปลี่ยนชื่อจาก เอส.พี.เอส. โกลเบิ้ล เทรด) ในสัดส่วนเท่าเดิม คือ 49:49:2 ตามลำดับ ภายหลังจากการเปลี่ยนแปลงโครงสร้างผู้ถือหุ้น เซ็นทรัลพัฒนาได้เข้ามาทบทวนแผนการพัฒนาศูนย์การค้าเมกาบางนา และโครงการเมกาซิตี้ บางนา ตามแผนแม่บทเดิมใหม่ทั้งหมด ภายหลังจากการทบทวนแผน เซ็นทรัลพัฒนาเสนอให้ปรับรูปแบบอาคารส่วนต่อขยายห้างสรรพสินค้าเซ็นทรัล หรืออาคาร E1 ที่เดิมวางแผนพัฒนาเป็นอาคารแบบประสมโดยเป็นการก่อสร้างทั้งอาคาร E1 และ E2 พร้อมกัน และมีอาคารสำนักงานตั้งเหนืออาคารห้างสรรพสินค้าขึ้นไปอีกหนึ่งหลัง ให้กลายเป็นอาคารห้างสรรพสินค้าแบบเดี่ยวเฉพาะที่แปลง E1 เนื่องจากเซ็นทรัลพัฒนามองว่าตลาดอาคารสำนักงานให้เช่ายังไม่ควรขยายออกมายังบริเวณโซนชานเมือง และพื้นที่อาคารสำนักงานที่เซ็นทรัลพัฒนาถือครองอยู่นั้นยังอยู่ในเกณฑ์เพียงพอต่อความต้องการของตลาดอาคารสำนักงานในขณะนั้น อาคารหลังดังกล่าวได้เริ่มก่อสร้างใน พ.ศ. 2565 และเริ่มทยอยเปิดให้บริการก่อนในส่วนของซูเปอร์มาร์เก็ต ท็อปส์ ฟู้ด ฮอลล์ ช่วงปลายเดือนธันวาคม พ.ศ. 2566 ก่อนที่จะเปิดให้บริการอย่างเป็นทางการทั้งอาคารในช่วงต้นปีถัดมา และหลังจากนั้นแผนการปรับปรุงโครงการเมกาซิตี้ บางนา ก็ไม่มีความเคลื่อนไหวอีกประมาณสองปีเพื่อรอดูสถานการณ์ การยกระดับโครงการ ต่อมาเมื่อ พ.ศ. 2569 เซ็นทรัลพัฒนาได้ประกาศปรับปรุงโครงการเมกาซิตี้ บางนา ครั้งใหญ่ และเป็นครั้งการก่อสร้างส่วนต่อขยายที่ใหญ่ที่สุดในรอบ 14 ปีภายใต้งบลงทุนรวม 70,000 ล้านบาท ซึ่งเป็นการลงทุนร่วมกันระหว่างเซ็นทรัลพัฒนา และอิคาโน่ แฮนเดล ในนามอิคาโน่ เซ็นเทอร์ส ด้วยสัดส่วนเท่ากันที่ร้อยละ 50:50 โดยเน้นการพัฒนาโครงการบนที่ดินส่วนที่เหลือจากการตัดขายของโครงการรวมทั้งหมด 325 ไร่ แบ่งเป็นส่วนที่เมกาบางนาใช้งานอยู่ 180 ไร่ และส่วนที่รอการพัฒนา 145 ไร่ ซึ่งจะเป็นการพัฒนาโดยเซ็นทรัลพัฒนาแต่เพียงผู้เดียว ไม่มีการตัดแบ่งขายที่ดินเพิ่มเติมอีก โครงการแบ่งการพัฒนาออกเป็นสองระยะหลัก ได้แก่ ระยะแรก ภายในไตรมาส 3 พ.ศ. 2571 เป็นการก่อสร้างอาคารส่วนต่อขยายหลังที่ 4 ในชื่อ เมกาสกายไลน์ บนพื้นที่ซึ่งเดิมเป็นลานจอดรถด้านหน้าอาคารสโตร์อิเกีย อาคารเมกาฟู้ดวอล์กโซน A กับ C (แปลง I, J และ P) และหน้าทางเข้าหลัก อาคารดังกล่าวเป็นอาคารศูนย์การค้าขนาดใหญ่เทียบเท่าอาคารศูนย์การค้าเซ็นทรัล อีสต์วิลล์ ใช้รูปแบบการออกแบบสไตล์นอร์ดิก ซึ่งเป็นสไตล์การออกแบบดั้งเดิมของชาวสวีเดน และชาวสแกดิเนเวียน อาคารหลังนี้จะเป็นที่ตั้งร้านค้าแฟชั่นทั้งระดับทั่วไปและหรูหรา, โซนร้านอาหารรูปแบบที่แตกต่างจากโซนเดิมในชื่อ เมกาลอฟต์, ศูนย์การประชุมมาตรฐานไมซ์ และสวนสาธารณะเมกาสกายไลน์ พื้นที่รวม 7 ไร่ บนชั้นดาดฟ้าแบบไล่ระดับทุกชั้น ซึ่งมีต้นแบบมาจากสวนดุสิตอรุณ ณ ดุสิต เซ็นทรัล พาร์ค รวมถึงมีพื้นที่จอดรถเพิ่มเติมอีก 1,750 คัน โดยพัฒนาพื้นที่จอดรถให้เชื่อมถึงกันกับอาคารจอดรถอิเกีย ทำให้เกิดการหมุนเวียนพื้นที่จอดรถทั้งสองอาคารได้อย่างอิสระ รวมถึงจะมีการปรับปรุงอาคารเมกาฟู้ดวอล์กทั้งสามโซนและส่วนทางเข้าอาคารหลักทั้งสองส่วน คือฝั่งสโตร์อิเกีย (พื้นที่โชว์รถของเยอรมัน มอเตอร์ส ในปัจจุบัน) และฝั่งทางเข้าหลัก (โซนแฟชั่น แกลอเรีย) ให้เชื่อมต่อกับอาคารเมกาสกายไลน์ได้เสมือนเป็นอาคารเดียวกัน ทำให้เกิดการสัญจรหมุนเวียนภายในโครงการได้อย่างอิสระมากขึ้น โดยเมื่อโครงการแล้วเสร็จ พื้นที่อาคารรวมของเมกาบางนาเฉพาะพื้นที่ศูนย์การค้าหลัก อาคารฟู้ดวอล์คพลาซา อาคารเมกาสมาร์ทคิดส์ และอาคารเมกากายไลน์ จะเพิ่มขึ้นเป็น 801,000 ตารางเมตร แซงโครงการไอคอนสยาม และเซ็นทรัลเวิลด์ ขึ้นเป็นศูนย์การค้าที่มีพื้นที่ขายรวมสูงที่สุดในประเทศไทย ระยะที่สอง เป็นการก่อสร้างส่วนอาคารอื่น ๆ ที่เหลือทั้งหมด ได้แก่อาคารศูนย์การค้าส่วนต่อขยายดัานหลังอาคารโฮมโปร อาคารเซ็นทรัล (แปลง E2) ส่วนต่อขยายอาคารบิ๊กซี (แปลง F ที่ปัจจุบันเป็นพื้นที่สถานีรับส่งผู้โดยสาร, แปลง B และ C) อาคารสำนักงาน โรงแรม และอาคารที่พักอาศัยส่วนขยาย ซึ่งทั้งหมดคาดว่าแล้วเสร็จภายใน พ.ศ. 2583 อันจะทำให้เมกาบางนา กลายเป็นโครงการพัฒนาพื้นที่แบบประสมขนาดใหญ่ย่านชานเมืองกรุงเทพมหานครอีกแห่งหนึ่ง ถัดจากโครงการเซ็นทรัล เวสต์เกต และโครงการพัฒนาที่ดินย่านรังสิต ทั้งนี้ จากการพัฒนาโครงการทั้งหมด ส่งผลให้โครงการเมกาซิตี้ บางนา กลายเป็นโครงการพัฒนาอสังหาริมทรัพย์ที่มีมูลค่าการลงทุนรวมทั้งหมดกว่า 90,000 ล้านบาท และทำให้กลายเป็นโครงการพัฒนาอสังหาริมทรัพย์ที่มีมูลค่าการลงทุนสูงที่สุดของเซ็นทรัลพัฒนา และยังสูงเป็นอันดับที่ 2 ในจังหวัดสมุทรปราการ รองจากเดอะ ฟอเรสเทียส์ รวมถึงแซงโครงการไอคอนสยาม ขึ้นเป็นโครงการพัฒนาอสังหาริมทรัพย์ที่มีมูลค่าการลงทุนสูงเป็นอันดับที่ 4 ในวงการอสังหาริมทรัพย์ไทย รองจากโครงการดินแดนสรวงสวรรค์แห่งพระราชา, เดอะ ฟอเรสเทียส์ และ วัน แบงค็อก การจัดสรรพื้นที่ โครงการเมกาซิตี้ บางนา ประกอบไปด้วยอาคารใช้สอยหลายส่วนบนพื้นที่ทั้งหมด 400 ไร่ แบ่งพื้นที่ออกเป็นส่วนต่าง ๆ ดังต่อไปนี้ อาคารเมกาบางนา อาคารเมกาบางนา หรือศูนย์การค้าเมกาบางนาเดิม เป็นจุดศูนย์กลางหลักของโครงการ มีลักษณะเป็นอาคารศูนย์การค้าแนวราบขนาดใหญ่ ประกอบด้วยพื้นที่ใช้สอยทั้งหมดสามชั้นรวมชั้นพื้นดิน ยกเว้นอาคารอิเกียที่มีพื้นที่ใช้สอยสี่ชั้น และอาคารจอดรถอิเกียที่มีพื้นที่ใช้สอยเจ็ดชั้น รวมถึงเป็นอาคารที่มีการติดตั้งแผงโซลาร์เซลล์ทั่วทั้งชั้นดาดฟ้าอาคารรวมถึงส่วนของอาคารเมกาสมาร์ทคิดส์ รวมพื้นที่ 62,000 ตารางเมตร โดยดับบลิวเอชเอ ยูทิลิตี้ส์ แอนด์ พาวเวอร์ ในเครือดับบลิวเอชเอ คอร์ปอเรชั่น เป็นผู้ดำเนินการลงทุนและก่อสร้างให้ทั้งหมด นับเป็นอาคารอสังหาริมทรัพย์ประเภทศูนย์การค้าที่มีการติดตั้งแผงโซลาร์เซลล์ที่ใหญ่ที่สุดในประเทศไทย ภายในอาคารแบ่งพื้นที่ภายในออกเป็น 6 โซน โดยมีพื้นที่สำคัญดังนี้ เซ็นทรัล เดอะสโตร์ แอท เมกาบางนา ท็อปส์ ฟู้ด ฮอลล์ เพาเวอร์บาย บีทูเอส ธิงค์สเปซ ออฟฟิศเมท ซูเปอร์สปอร์ต บิ๊กซี เอ็กซ์ตร้า อิเกีย บางนา สปอตส์เวิลด์ ศูนย์อาหารฟู้ดพาทิโอ สถานออกกำลังกาย ฟิตเนส เฟิร์สท์ โรงภาพยนตร์เมกา ซีนีเพล็กซ์ ในเครือเมเจอร์ ซีนีเพล็กซ์ จำนวน 15 โรงภาพยนตร์ ในจำนวนนี้มีโรงภาพยนตร์ระบบไอแมกซ์เลเซอร์, โฟร์ดีเอ็กซ์, สกรีนเอกซ์, แอลจี มิราคลาส ที่ใช้จอรูปแบบแอลอีดีพร้อมระบบเสียงดอลบี แอทมอส, โรงภาพยนตร์สำหรับเด็ก และโรงภาพยนตร์สำหรับ Pet Parents แห่งแรกในประเทศไทยที่อนุญาตให้นำสัตว์เลี้ยงเข้าไปร่วมรับชมภาพยนตร์ในโรงภาพยนตร์ รูปแบบละ 1 โรง บลูโอ ริทึ่ม แอนด์ โบว์ล ซับซีโร่ ไอซ์ สเก็ต อาคารเมกาสมาร์ทคิดส์ อาคารเมกาสมาร์ทคิดส์ เป็นอาคารศูนย์การค้าขนาดกลางทางทิศตะวันตกของอาคารหลัก มีพื้นที่ใช้สอยสามชั้น รวมชั้นพื้นดิน โดยเป็นการสร้างต่อขยายจากอาคารโฮมโปรเพิ่มเติมออกมาเพื่อเป็นศูนย์การเรียนรู้ครบวงจรสำหรับเด็ก โดยมีพื้นที่สำคัญดังนี้ โฮมโปร เดอะเพาเวอร์ บาย โฮมโปร ไบค์ เอ็กซ์เพรส สวนสนุก เมกา ฮาร์เบอร์แลนด์ สวนสาธารณะ เมกาพาร์ค อาคารฟู้ดวอล์คพลาซา อาคารฟู้ดวอล์คพลาซา เป็นอาคารศูนย์การค้าแบบเปิดขนาดใหญ่ ตั้งอยู่ทางทิศตะวันออกเฉียงเหนือของอาคารหลัก มีพื้นที่ใช้สอยทั้งหมด 3 ชั้น และเชื่อมต่อกับอาคารจอดรถ 7 ชั้น ตัวอาคารออกแบบในลักษณะทางเดินลาดเอียงผสมทางเลื่อน ตลอดทางเดินมีผู้เช่าส่วนใหญ่เป็นร้านอาหาร อาคารแห่งนี้เป็นการขยายเพิ่มเติมจากโซนฟู้ดวอล์คเดิมที่อยู่ด้านหน้าของศูนย์การค้า และมีพื้นที่สำคัญดังต่อไปนี้ ท็อปส์ สตาร์บัคส์ รีเซิฟ คอนเซปท์สโตร์ อาคารเมกาสกายไลน์ อาคารเมกาสกายไลน์ เป็นอาคารศูนย์การค้าส่วนต่อขยายของอาคารหลักและอาคารฟู้ดวอล์คพลาซา ตั้งอยู่ทางทิศตะวันออกเฉียงใต้ของอาคารหลัก ประกอบด้วยร้านค้าทั้งระดับทั่วไปและร้านค้าหรูหรา โซนร้านอาหารในชื่อเมกาลอฟต์ ศูนย์การประชุมมาตรฐานไมซ์ และสวนสาธารณะเมกาสกายไลน์พื้นที่รวม 7 ไร่บนชั้นดาดฟ้าแบบไล่ระดับเช่นเดียวกับสวนดุสิตอรุณ ณ ดุสิต เซ็นทรัล พาร์ค ซึ่งเป็นจุดเด่นของอาคาร กำหนดเปิดให้บริการในไตรมาสที่ 3 พ.ศ. 2571 ส่วนประกอบอื่น ๆ ภายในโครงการเมกาซิตี้ บางนา นอกจากอาคารศูนย์การค้าทั้งสี่อาคารแล้ว ยังมีส่วนประกอบอื่น ๆ ดังต่อไปนี้ เมกา เทอร์มินัล จุดให้บริการขนส่งสาธารณะ เซเว่น อีเลฟเว่น และ คัดสรร เบเกอรี่ แอนด์ คอฟฟี่ ท็อปกอล์ฟ เมกาซิตี้ ศูนย์กีฬาท็อปกอล์ฟแห่งแรกในเอเชียตะวันออกเฉียงใต้ อู่เมกาบางนา กลุ่มปฏิบัติการเดินรถที่ 3 องค์การขนส่งมวลชนกรุงเทพ อาคารชุดเพื่อการพักอาศัย เอ สเปซ เมกา และ เอ สเปซ เมกา 2 โดย เรียลแอสเสท อาคารชุดเพื่อการพักอาศัย นาวว์ เมกา โดย อารียา พรอพเพอร์ตี้ (กำลังก่อสร้าง) โรงเรียนนานาชาติดิษยะศริน กรุงเทพ (ดี-เพร็พ) แผนกอนุบาลและประถมศึกษา พื้นที่จัดสรรในอดีต สวนสนุก เดอะ มาร์เวล เอ็กซ์พีเรียนซ์ ไทยแลนด์ (เปิดเมื่อวันที่ 29 มิถุนายน พ.ศ. 2561 และปิดกิจการเมื่อวันที่ 29 มกราคม พ.ศ. 2562) สถานที่ใกล้เคียง ไทวัสดุ x บีเอ็นบีโฮม บางนา (บริษัท ซีอาร์ซี ไทวัสดุ จำกัด สำนักงานใหญ่) ดับบลิวเอชเอ ทาวเวอร์ โลตัส สาขาบางนา เดอะ กลาส มาร์เก็ต บางนา โรงเรียนราชวินิตบางแก้ว ในพระบรมราชูปถัมภ์ อ้างอิง